Projektas

LIETUVOS RESPUBLIKOS

VIDAUS TARNYBOS STATUTO PAKEITIMO ĮSTATYMO NR. XIII-1381

1 STRAIPSNIO PAKEITIMO

ĮSTATYMAS

20 m. d. Nr.

Vilnius

1 straipsnis. 1 straipsnyje išdėstyto Lietuvos Respublikos vidaus tarnybos statuto papildymas 311 straipsniu

Papildyti 1 straipsnyje išdėstytą Lietuvos Respublikos vidaus tarnybos statutą 311 straipsniu:

„311 straipsnis. Perkėlimas į karjeros valstybės tarnautojo pareigas

Tarnybinio būtinumo atveju, kai valstybės institucijų ar įstaigų vadovai šį klausimą suderina, centrinės statutinės įstaigos vadovo įsakymu pareigūnas jo rašytiniu sutikimu gali būti laikinai, iki 3 metų laikotarpiui, perkeltas į karjeros valstybės tarnautojo pareigas kitoje valstybės institucijoje ar įstaigoje, jeigu pareigūnas atitinka Valstybės tarnybos įstatyme nustatytus priėmimo į valstybės tarnautojo pareigas bendruosius reikalavimus ir pareigybės, į kurią perkeliamas, aprašyme nustatytus specialiuosius reikalavimus. Tarnybinio būtinumo atveju perkėlimo terminas, valstybės institucijų ar įstaigų vadovams suderinus, gali būti pratęstas, tačiau ne ilgiau kaip 2 metams. Perkėlimo laikotarpis įskaitomas į pareigūno vidaus tarnybos stažą. Perkėlimo laikotarpiu pareigūnui taikomos šio statuto nuostatos, išskyrus darbo užmokestį. Perkeltam į karjeros valstybės tarnautojo pareigas pareigūnui darbo užmokestis nustatomas pagal jo einamas nestatutines pareigas, tačiau ne mažesnis kaip nustatytas iki perkėlimo. Pasibaigus pareigūno perkėlimo laikotarpiui pareigūnas grąžinamas į iki perkėlimo eitas pareigas, o kai šių pareigų nėra, pareigūnas rašytiniu sutikimu gali būti skiriamas į kitas lygiavertes pareigas, o kai ir šių pareigų nėra, pareigūnas laikinai, iki atsiras laisvos lygiavertės pareigos, jo rašytiniu sutikimu gali būti skiriamas į žemesnes pareigas. Visais atvejais jam mokamas ne mažesnis nei iki perkėlimo į karjeros valstybės tarnautojo pareigas nustatytas darbo užmokestis.“

Skelbiu šį Lietuvos Respublikos Seimo priimtą įstatymą.

Respublikos Prezidentas